ORDE do 3 de maio de 2004 pola que se convocan axudas económicas para os alumnos e alumnas que realizan formación práctica en centros de traballo correspondentes aos estudos de ciclos formativos de grao medio e superior de formación profesional específica, módulos profesionais experimentais, artes plásticas e deseño e programas de garantía social cofinanciadas polo Fondo Social Europeo.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 11/05/2004

O Estatuto de autonomía de Galicia, no seu artigo 31, establece a competencia plena para o regulamento e administración do ensino en toda a súa extensión, niveis e graos, modalidades e especialidades, no ámbito das súas competencias e sen prexuízo do disposto no artigo 27 da Constitución e nas leis orgánicas que o desenvolven.
A Lei orgánica 1/1990, do 3 de outubro (BOE do 4 de outubro), de ordenación xeral do sistema educativo (LOXSE), establece no seu artigo 34.2º, que o currículo das ensinanzas de formación profesional específica incluirá unha formación práctica obrigatoria nos centros de traballo e indica que as administracións educativas arbitrarán os medios para que as empresas e institucións se incorporen ao desenvolvemento destas ensinanzas.
A Lei orgánica 5/2002, do 19 de xuño, das cualificacións e da formación profesional, establece no seu artigo 9, que a formación profesional comprende o conxunto de accións formativas que capacitan para o desempeño cualificado das diversas profesións, o acceso ao emprego e a participación activa na vida social, cultural e económica. Inclúe as ensinanzas propias da formación profesional inicial, as accións de inserción e reinserción laboral dos traballadores, así como as orientadas á formación continua nas empresas, que permitan a adquisición e actualización permanente das competencias profesionais.
A Lei orgánica 10/2002, do 23 de decembro (BOE do 24 de decembro), de calidade da educación non modifica a vixente ordenación xeral da formación profesional, confirmando o carácter obrigatorio da formación práctica incluída no currículo das ensinanzas de formación profesional.
O Real decreto 362/2004, do 5 de marzo (BOE do 26 de marzo), no seu artigo 6, desenvolve as finalidades do módulo de formación práctica en centros de traballo.
O Decreto 239/1995, do 28 de xullo (DOG do 16 de agosto), establece a ordenación xeral das ensinanzas de formación profesional específica así como as directrices sobre os seus títulos.
O Decreto lexislativo 1/1999, do 7 de outubro (DOG do 5 de novembro), que aproba o texto refundido da Lei de réxime financeiro e orzamentario de Galicia, establece os requisitos e as normas necesarias e básicas para a xestión e actividade económico-financeira do orzamento destinado a prácticas en alternancia e á formación en centros de traballo.
A Orde do 31 de maio de 1999 (DOG do l de xullo, corrección de erros no DOG do 23 de xullo), pola que se regula o desenvolvemento, en réxime ordinario e de adultos, dos ciclos formativos de formación profesional específica, e a Orde do 16 de xullo de 2002 (DOG do 13 de setembro), pola que se regula a avaliación e acreditación académica do alumnado que cursa a formación profesional específica na Comunidade Autónoma de Galicia autorizan a Dirección Xeral de Ordenación Educativa e Formación Profesional a ditar a Resolución do 24 de xuño de 2003 (DOG do 24 de xullo), pola que se dan instrucións para o desenvolvemento dos ciclos formativos de formación profesional específica de cara ao curso 2003-2004, no ámbito da Comunidade Autónoma de Galicia.
Considerando que a formación práctica en centros de traballo ten un gran valor didáctico e pedagóxico por achegar o alumnado ao mundo sociolaboral en que se vai desenvolver a súa futura vida profesional, cómpre incluír este programa como unha das accións que hai que promover mediante o cofinanciamento do Fondo Social Europeo, como unha das iniciativas dos acordos sobre medidas para o crecemento do emprego en Galicia.
En consecuencia co anteriormente exposto, a Consellería de Educación e Ordenación Universitaria
DISPÓN:
Primeiro.-Convocatoria.
Convocar axudas económicas, cofinanciadas nun 65% polo Fondo Social Europeo, para a realización da formación práctica en centros de traballo destinadas aos alumnos e ás alumnas do derradeiro curso de artes plásticas e deseño, de módulos profesionais experimentais, de ciclos formativos de grao medio e superior de formación profesional específica e dos programas de garantía social.
Segundo.-Requisitos.
1. Poderán concorrer a esta convocatoria o alumnado dos centros públicos, privados concertados ou privados autorizados, dependentes desta Comunidade Autónoma que estea cursando o derradeiro curso:
-Dun módulo profesional experimental de nivel 2.
-Dun ciclo formativo de grao medio ou superior de formación profesional específica.
-Dun ciclo formativo de grao medio ou superior de artes plásticas e deseño.
-De estudos superiores de conservación e restauración de bens culturais.
-Dun programa de garantía social.
2. Que realicen o período de formación práctica en centros de traballo entre o 1 de setembro de 2003 e o 31 de agosto de 2004.
Terceiro.-Solicitudes, prazos e lugar de presentación da documentación.
1. Os alumnos e as alumnas que reúnan os requisitos para participar nesta convocatoria presentarán a correspondente solicitude de axuda económica no modelo que figura como anexo I desta orde, e dirixirana ao centro onde están matriculados, sen prexuízo de poder presentala no citado centro ou en calquera dos demais rexistros administrativos legalmente establecidos.
2. O prazo de presentación de solicitudes será de corenta días hábiles contados desde o día seguinte ao da publicación desta orde no Diario Oficial de Galicia. A solicitude deberá ter o visto e prace do director ou da directora do centro educativo, cando se trate dun centro público, e da inspección educativa, cando sexa un centro privado ou privado concertado.
3. Cada alumno/a que se acolla a estas axudas deberá acompañar, xunto coa correspondente solicitude, unha declaración do conxunto de todas as axudas solicitadas ou concedidas, para esta mesma finalidade, das distintas administracións públicas competentes, de acordo co previsto nos artigos 8.4º e 15.4º do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Cuarto.-Aplicacións informáticas.
Os centros educativos utilizarán para a xestión destas axudas, as aplicacións informáticas que determine e subministre a Consellería de Educación e Ordenación Universitaria e asemade proporcionaran á Dirección Xeral de Formación Profesional e Ensinanzas Especiais todos aqueles documentos ou datos previstos nesta orde, nas distintas normas reguladoras do desenvolvemento da FCT ou en instrucións remitidas aos centros.
Quinto.-Listaxes e reclamacións.
1. A dirección do centro, trasladará os datos cargados na aplicación informática oficial FCT-Xade á páxina web:
http://www.edu.xunta.es/axudasfct
, e elaborará unha listaxe provisional de todo o alumnado que solicitou axuda no seu centro segundo o modelo que figura como anexo IV desta orde e que será emitido a través da devandita web. Esta listaxe provisional de solicitantes, asinado polo director/a e secretario/a, deberá ser publicado no taboleiro de anuncios do centro ao día seguinte do remate do prazo de presentación de solicitudes, o alumnado tamén poderá consultalo na páxina web http://www.edu.xunta.es/consultaxudasfct.
2. O centro abrirá un prazo de cinco días naturais, contados a partir do día seguinte á data de publicación da listaxe provisional, para a presentación de reclamacións por parte dos solicitantes.
3. Rematado o prazo de reclamación, a dirección do centro resolveraas, cargará as posibles modificacións xurdidas no FCT-Xade, enviará os datos á web indicada no punto 1, e elaborará unha listaxe definitiva de solicitantes que será emitida a través dela, debendo ser asinada polo/a director/a e secretario/a.
Sexto.-Expediente económico.
1. A dirección do centro confeccionará un único proxecto de expediente económico, segundo o modelo que figura como anexo II desta orde, en que se resumirán as solicitudes de todo o alumnado do centro clasificadas por especialidades e especificando: código e nome do ensino, número de alumnos, número de centros de traballo, número de xornadas e importes parciais e total. Este proxecto, que deberá ser elaborado desde a páxina web:
http://www.edu.xunta.es/axudasfct, virá asinado polo director/a e o coordinador/a de formación en centros de traballo (ou titor/titora de non existir esta figura no centro educativo
).
2. O proxecto de expediente económico, a listaxe definitiva do alumnado solicitante, os orixinais de todas as solicitudes de alumnos e alumnas e as declaracións xuradas serán presentados polo centro no rexistro da Consellería de Educación e Ordenación Universitaria ou nos lugares que determina o artigo 38.4º da Lei 4/1999, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, para a súa remisión á Dirección Xeral de Formación Profesional e Ensinanzas Especiais, dentro dos dez días naturais seguintes ao remate do prazo de presentación de solicitudes.
3. A Dirección Xeral de Formación Profesional e Ensinanzas Especiais, a través do Servizo de Xestión Integrada de Recursos, Formación en Empresas e Orientación Laboral, revisados todos os proxectos económicos presentados, e as listaxes do alumnado solicitante elaborará un cadro resumo no que figurará a relación de centros públicos e privados acollidos a esta convocatoria, especificando: código do centro, CIF do centro, denominación, concello, número de alumnos e importe total por centro e provincia.
4. A dirección do centro educativo emitirá, por medio da web
http://www.edu.xunta.es/axudasfct, unha certificación de realización do módulo de FCT, onde conste a relación de alumnos/as que realizaron prácticas, cos importes que lle corresponda a cada un (descontados os días lectivos que non asistiron ao centro de traballo
) e co total. A devandita certificación será enviada antes do 1 de xullo por todos os centros, excepto aqueles que teñan alumnos facendo prácticas nos meses de xullo e agosto, coa autorización expresa da Dirección Xeral de Formación Profesional e Ensinanzas Especiais, de acordo co artigo 13 punto 3º da Resolución do 24 de xuño de 2003, entón o prazo máximo de presentación será o 1 de setembro de 2004, debendo enviar unha copia
compulsada da autorización para o desenvolvemento da FCT en situacións excepcionais de todos os alumnos que as realicen nos devanditos meses. Esta certificación será asinada polo/a secretario/a, co visto e prace da dirección do centro.
5. O cálculo da contía para cada alumno/a estará en función do número de xornadas formativas que teña previsto realizar, multiplicado polo importe da xornada (tramos abaixo sinalados), elixindo a menor das distancias existentes entre a empresa e o domicilio do/a alumno/a ou centro educativo, segundo o seguinte baremo:
Tramo
Concepto
Importe
por xornada (A)
1
Nun raio de 5 km
2,40
2
Entre 6 e 15 km
4,21
3
Entre 16 e 30 km
5,41
4
Entre 31 e 50 km
7,81
5
Máis de 50 km (retornando no día)
10,22
6
Máis de 50 km (sen retorno no día,
máximo 15 xornadas)
33,06
-O número de xornadas mínimo que hai que realizar para percibir esta axuda será de 10. O límite máximo de xornadas que se considerararán calcularase da seguinte forma:
a) Para o alumnado de ciclos formativos e módulos profesionais experimentais de formación profesional de réxime xeral, o número de xornadas, obterase de dividir o número de horas do módulo de FCT que lle corresponda realizar entre oito (o equivalente a unha xornada laboral).
b) Para o alumnado de ciclos formativos das familias de artes plásticas e deseño o número de xornadas obterase dividindo o número de horas do módulo de FCT que lle corresponda realizar entre cinco (equivalente a unha xornada laboral).
c) Para o alumnado de programas de garantía social que cursen a modalidade «formación educativa e profesional» (que se desenvolverá integramente no centro educativo-modalidade A), será de 23. Para o alumnado que curse estes programas na modalidade de iniciación profesional (que se desenvolverá a parte práctica integramente nun centro de traballo-modalidade B) será de 50. En ambas as dúas modalidades a xornada computarase a razón de 8 horas, con independencia de que o número de horas reais e xornadas de prácticas en centros de traballo sexa superior. Para os alumnos que realicen as FCT en xornada de horario flexible, segundo o artigo 13 punto 5º da Resolución do 24 de xuño de 2003, o máximo de xornadas serán as correspondentes ao do ensino que cursen e só se poderán acoller á orde de axudas que regule o período inicial das súas prácticas, se se prolongan ao longo de máis dunha convocatoria de axudas.
-Para o desprazamento dentro dun mesmo concello, o importe por xornada que se considerará será de 2,40 A, independentemente da distancia existente
entre a empresa e o domicilio do alumno ou entre a empresa e o centro educativo.
-Para calcular a distancia existente entre distintos concellos, tomarase como referencia o cadro de distancias quilométricas por estrada, obtida a partir do mapa oficial de estradas do Ministerio de Fomento.
-En ningún caso poderá ser aplicado simultaneamente máis dun tramo para un mesmo solicitante nunha mesma empresa.
-Os solicitantes percibirán axuda por un só período de realización de FCT por ensino realizado.
-Os cambios de centro de traballo, variacións de períodos, baixas ou calquera outra modificación de circunstancias, deberán ser comunicados por escrito, mediante oficio, á Inspección Educativa, co fin de que esta o poña en coñecemento da Inspección de Traballo e dea traslado desta notificación a esta dirección xeral. Este oficio non é eximente da petición de autorizacións ou outros trámites recollidos na Resolución do 24 de xuño de 2003. En ningún caso, as variacións suporán un aumento no importe total das axudas que se comunicou mediante resolución ao centro.
6. Todos os alumnos/as deberán aceptar a axuda concedida, tras ser informados do importe que lles vai corresponder, asinando o impreso que figura como anexo III a esta orde, o cal pode ser emitido polo FCT-Xade, que deberá quedar arquivado no centro educativo.
Sétimo.-Adxudicación de axudas.
1. Para a adxudicación das axudas establecerase unha comisión de selección integrada:
-Pola subdirectora xeral de Formación Profesional, que actuará como presidenta.
-Polo xefe do Servizo de Xestión Integrada de Recursos, Formación en Empresas e Orientación Laboral.
-Por catro inspectores/as de institutos de educación secundaria, un por cada provincia, por proposta do/a delegado/a provincial.
-Por catro directores/as de centros educativos con formación profesional, un por provincia, por proposta do inspector ou inspectora xefe.
-Por un funcionario/a da Dirección Xeral de Formación Profesional e Ensinanzas Especiais, que actuará como secretario/a, con voz e sen voto.
Os membros da comisión de selección poderán percibir asistencias, axudas para gastos e de locomoción, por concorrer ás sesións, conforme o Decreto 144/2001, do 7 de xuño (DOG do 25 de xuño).
2. A comisión de selección das axudas, á vista das listaxes definitivas de solicitantes, dos proxectos económicos dos centros e do crédito dispoñible, fará a correspondente proposta de adxudicación destas axudas á directora xeral de Formación Profesional e Ensinanzas Especiais, que será comunicada aos centros.
3. Os criterios de selección para a adxudicación destas axudas son os seguintes:
a) Que os alumnos solicitantes realicen esas prácticas entre o 1 de setembro de 2003 e o 31 de agosto de 2004.
b) Que o alumnado pertenza a algunha das seguintes modalidades de ensino: un módulo profesional experimental de nivel 2; un ciclo formativo de grao medio ou superior de formación profesional de réxime xeral; un ciclo formativo de grao medio ou superior de artes plásticas e deseño; estudos superiores de conservación e restauración de bens culturais; un programa de garantía social.
c) Que o centro presente un proxecto de expediente económico e unha listaxe definitiva do alumnado solicitante segundo os modelos anexos II e IV desta orde.
d) Que o proxecto económico (anexo II) recolla o número total de alumnos/as solicitantes das distintas modalidades de ensino por subgrupos, se houbese máis dun, especificando a denominación de cada subgrupo ao que pertenzan, o importe que supón cada subgrupo e o importe total.
e) Que a listaxe definitiva identifique a totalidade dos solicitantes.
Oitavo.-Orzamento e seguros.
1. O importe total das axudas económicas efectuarase con cargo ao concepto orzamentario 07.04.322S.480.2 dentro do exercicio orzamentario do ano 2004, da Dirección Xeral de Formación Profesional e Ensinanzas Especiais, ata un importe máximo de 2.653.212,28 A (dous millóns seiscentos cincuenta e tres mil douscentos doce euros con vinte e oito céntimos). Esta contía poderá incrementarse na medida en que exista crédito adecuado e suficiente nos orzamentos do exercicio económico do ano 2004.
Se a contía total da suma das solicitudes superase o crédito de que se dispón, queda autorizada a Dirección Xeral de Formación Profesional e Ensinanzas Especiais para axustar os importes solicitados por cada centro no proxecto de expediente económico, de xeito que a suma total dos importes de todos os centros de Galicia non supere a contía do crédito dispoñible.
2. Cada alumno/a en prácticas estará acollido á Mutualidade do Seguro Escolar e ás pólizas de seguro de accidentes corporais e responsabilidade civil, subscrita, pola Consellería de Educación e Ordenación Universitaria.
Noveno.-Resolución.
A Dirección Xeral de Formación Profesional e Ensinanzas Especiais resolverá esta convocatoria no prazo máximo de seis meses, contados a partir do día seguinte ao da publicación desta orde, notificando a cada centro a resolución que proceda coa concesión, denegación ou modificación da contía solicitada. De non se ditar resolución expresa nese prazo, entenderase denegada. O centro, posteriormente, informará a cada alumno ou alumna do importe que lle vai corresponder. Cada alumno ou alumna deberá aceptar a axuda concedida asinando o impreso que figura como anexo III a esta orde, que deberá quedar arquivado no centro educativo.
De acordo co establecido no artigo 78.5º do Decreto lexislativo 1/1999, do 7 de outubro, polo que se aproba o texto refundido da Lei 11/1992, de 7 de outubro, de réxime financeiro e orzamentario de Galicia, os centros docentes sostidos con fondos públicos considéranse entidades colaboradoras para a entrega e distribución das axudas concedidas aos beneficiarios, debendo someterse ás obrigas recollidas no citado artigo.
Décimo.-Reclamacións ás axudas.
1. A partir da data de comunicación do importe que se lle autoriza ao centro, este terá un prazo de reclamacións de 15 días naturais para formular as alegacións que considere oportunas, en caso de desacordo coa proposta de resolución da dirección xeral. Unha vez vistas e estimadas, se procede, as reclamacións que houbese, a dirección xeral, no prazo dun mes, notificará ao centro afectado a nova resolución, que terá carácter definitivo.
2. Contra esta resolución definitiva poderase interpoñer recurso de alzada ante o conselleiro de Educación e Ordenación Universitaria no prazo dun mes contado desde a data de notificación.
Décimo primeiro. Pagamento.
O pagamento do importe das axudas correspondentes a cada centro efectuarase nun só reintegro a través das respectivas delegacións provinciais, unha vez rematadas as prácticas de todo o alumnado solicitante. Para poder recibir o importe destas axudas, o centro debe enviar ao remate do derradeiro período das prácticas en centros de traballo do alumnado solicitante unha certificación orixinal, de acordo co recollido no artigo sexto punto cuarto, dirixida á Consellería de Educación e Ordenación Universitaria, Dirección Xeral de Formación Profesional e Ensinanzas Especiais, edificio administrativo San Caetano; 15781 Santiago de Compostela.
Décimo segundo.-Xustificación das axudas e envío documentación.
1. Unha vez recibida a devandita documentación, na dirección xeral, procederase a realizar os trámites necesarios para transferir a contía total a cada centro, a través da delegación provincial.
2. Cando o centro teña ingresado na súa conta o importe correspondente para os/as alumnos/as que realizaron as prácticas, deberá xustificar ante a Dirección Xeral de Formación Profesional e Ensinanzas Especiais o pagamento individual a cada alumno/a, mediante fotocopia da transferencia realizada, copia do cheque nominal coa sinatura do/a alumno/a, ou mediante recibín, igualmente asinado polo/a alumno/a.
Se for preciso facer devolucións, deberán ingresarse na conta bancaria correspondente á Delegación Provincial pagadora:
Delegación Provincial de Educación e Inspección Educativa de:
A Coruña, C/C 2091 0000 31 3110000887 Caixa Galicia.
Lugo, C/C 2091 0152 28 3110000962 Caixa Galicia.
Ourense, C/C 2080 0252 16 0040247949 Caixa Nova.
Pontevedra, C/C 2080 0401 65 0040107427 Caixa Nova.
Detallando no concepto «Reintegro: formación en centros de traballo, convocatoria 2003-2004».
Décimo terceiro.-Arquivo da documentación.
Toda a documentación relacionada con estas axudas (listaxe definitiva de solicitantes, copia das solicitudes do alumnado, copia da declaración de cada alumno/a do conxunto de todas as solicitudes de axudas efectuadas ou concedidas para esta mesma finalidade das distintas administracións públicas competentes, certificación do alumnado que realizou prácticas, así como, un duplicado do proxecto de expediente económico presentado, follas de aceptación da axuda asinadas polo/a alumno/a, documentos de xustificación do pagamento individual ao alumnado, etc.) deberá estar correctamente arquivada no centro educativo e dispoñible en caso dalgún tipo de control administrativo e financeiro.
Décimo cuarto.-Desenvolvemento da formación en centros de traballo.
Con carácter xeral o desenvolvemento das prácticas en centros de traballo para o curso 2003-2004 realizarase de acordo co regulado para a formación en centros de traballo (FCT) na Resolución do 24 de xuño de 2003 (DOG do 24 de xullo).
Décimo quinto.-De acordo co establecido no Regulamento (CE) nº 1159/2000 da Comisión de 30 de maio de 2000, (DO L 130, do 31 de maio), os centros colaboradores tomarán as medidas oportunas para informar os beneficiarios de que as axudas están cofinanciadas polo Fondo Social Europeo.
Décimo sexto.-A Inspección Educativa asesorará os centros na tramitación dos expedientes económicos e velará polo cumprimento do que se establece nesta orde.
Décimo sétimo.-Estas axudas son compatibles con outras de carácter xeral, se ben o importe total recibido nunca poderá superar illadamente ou en concorrencia con subvencións ou axudas doutras administracións públicas ou doutros entes públicos ou privados, nacionais ou internacionais, o custo da actividade que vai desenvolver o beneficiario.
Décimo oitavo.-A falsidade dos datos ou falsificación dos documentos que se presenten, calquera que sexa o momento en que se demostre a inexactitude, terá como consecuencia a perda de todos os dereitos dos solicitantes que incorran en tal situación e a devolución total da contía percibida, ademais das responsabilidades ás que houber lugar.
Décimo noveno.-Autorízase a Dirección Xeral de Formación Profesional e Ensinanzas Especiais para desenvolver o disposto nesta orde, que entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de maio de 2004.
Celso Currás Fernández
Conselleiro de Educación e Ordenación Universitaria